**Milá p. starostka, rodičia, kolegyne,  milí žiaci!**

                Vítam Vás všetkých  opäť v škole! Dva mesiace prázdnin plné zážitkov , sladkého „ničnerobenia“, prešli do spomienok. Načerpali ste nové sily, aby ste sa mohli venovať tomu, čo vás v škole každoročne čaká – vyzbrojiť sa vedomosťami a zručnosťami, poznávať nové pravidlá a zásady, ktorými sa budete riadiť v živote.

                Dnes otvárame dvere našej školy novému školskému roku. Prajem si aby sme sa v nej počas celého školského roka cítili dobre – či už v laviciach alebo za katedrou.

               V tomto školskom roku do lavíc našej školy zasadne 33 žiakov, ktorí sa budú učiť v 4 triedach. V škole budú vyučovať 4 p. učiteľky, 1 vychovávateľka v školskom klube detí. Prajem im v práci veľa úspechov. Malú zmenu máme v školskej kuchyni. Staronovou p. kuchárkou je p. Mária Vasilíková. A o to, aby sme mali v škole čisto sa bude starať aj pani upratovačka Martina Moščovičová.

Menšie zmeny nastali aj v organizácii tried. MŠ ja presťahovaná na prízemie a žiaci ZŠ od tohto školského roku budú obývať cele 1. poschodie.

*V tomto školskom roku budeme pokračovať v budovaní nášho školského vzdelávacieho programu, podľa ktorého bude prebiehať vyučovanie vo všetkých 4 ročníkoch. Voliteľné hodiny využijeme na zavedenie hodín  čitateľskej gramotnosti v slovenskom jazyku, na zavedenie a rozšírenie hodín cudzieho jazyka, na zavedenie hodín matematickej gramotnosti.*

Triednou učiteľkou prvej triedy bude p. uč. M. Tirpáková, druhej triedy p. uč. A. Haničáková a tretiu a štvrtú triedu má p. uč. K. Bujňačková.

Žiaci, čaká vás rad podujatí kultúrneho aj športového charakteru, súťaže a množstvo iných aktivít, ktoré už majú na našej škole tradíciu.

                Škola bude zas po 2 mesiacoch plná života, detskej vravy, spevu a tanca, ako i napätia pred písomkou či skúšaním. Ale bude to najmä ďalších 10 mesiacov, keď sa s dôverou budete môcť obrátiť na svojich učiteľov, ktorí vám budú odovzdávať nové vedomosti, skúsenosti.

                Zvlášť vítam dnes tých, ktorí sú tu prvýkrát – našich prvákov. Vitajte naši milí prváci! V škole vás učitelia naučia čítať, písať, počítať a rozumieť množstvu vecí, ktoré vám dospelí nehovorili, lebo ste boli ešte malí. Toto je Váš krok do budúcnosti, čo je miesto, kde budete tráviť zbytok svojho života. Každodenné skvelé výkony v škole sú ako tehly, z ktorých si budúcnosť staviate. Keď budete neúnavne klásť tehlu za tehlou, cieľavedome postupovať vyššie a vyššie, nakoniec si postavíte schodište vedúce až na vrchol.

Želám vám, aby sa vaše očakávania splnili, aby ste sa v škole cítili dobre, aby ste si ju obľúbili vašu p. učiteľku a aby vám prvé nadšenie zo školy vydržalo celé štyri roky. Týmto Vás prijímam medzi žiakov tejto školy a prajem Vám, aby ste sa tu dobre cítili, aby  ste si  našli čím skôr veľa dobrých kamarátov a blízkych ľudí.

                Aj žiakov ostatných ročníkov vítam hlavne sa obraciam na vás milí štvrtáci. Tento rok je váš posledný v našej škole. Ale pevne verím, že zabojujete a budete aspoň takí usilovní ako ste boli doteraz.

Milí žiaci, želám vám, aby ste našli správnu mieru medzi učením a odpočinkom, povinnosťami a relaxom. Iba tak budete mať radosť sami zo seba a radosť vašich blízkych vám určite tiež príde vhod.

Milí rodičia, aj vy ste učitelia. Vytvorte svojim deťom podnetné prostredie plné lásky, v ktorom zlosť a nenávisť nemajú svoje miesto. Prostredie, kde vládne porozumenie, istota. Toto bude dobrým predpokladom pre vysokú výkonnosť vašich detí v škole.

Škola, žiaci a učitelia svojimi výsledkami reprezentujú seba, svoju obec. Ďakujeme aj predstaviteľom obce – p. starostke, obecnému zastupiteľstvu, že školu podporujú a prajeme si, aby ani v budúcnosti nezabudli, že škola je inštitúcia, ktorá rozdáva ducha, kde sa zažíva dobrodružstvo poznania.

Milé p. učiteľky, vám želám veľa zdravia, tvorivých síl, pracovného elánu, aby ste sa spolu so svojimi žiakmi po celý školský rok tešili z úspechov a pokrokov, ktoré sa vám podarilo dosiahnuť. Želám vám, aby vás vaši žiaci rešpektovali, vážili si vás, mali vás radi. To sú tie pocity, pre ktoré každodenne predstupujeme pred svojich žiakov a sadáme si za školskú katedru znova a znova.

TAK... prajem vám všetkým úspešný školský rok 2018/2019, aby sme na jeho konci mohli  s radosťou a hrdosťou hodnotiť to, čo sme za 10 mesiacov spolu dokázali.